KOMISIJOS ATASKAITA TARYBAI IR EUROPOS PARLAMENTUI

32-oji metinė Komisijos ataskaita Tarybai ir Europos Parlamentui dėl ES antidempingo, antisubsidijų ir apsaugos priemonių (2013 m.)

Įvadas

Šioje ataskaitoje apibendrinami 2013 m. Europos Sąjungos veiksmai antidempingo, antisubsidijų ir apsaugos priemonių srityje.

Šioje trumpoje ataskaitoje apžvelgiami svarbiausi 2013 m. įvykiai, be to, kaip ir ankstesniais metais, prie jos pridedamas išsamesnis Komisijos tarnybų darbinis dokumentas ir išsamūs priedai. Kad būtų lengviau rasti išsamesnę informaciją, ši ataskaita parengta pagal darbinio dokumento bendrąją struktūrą, įskaitant visas antraštines dalis.

Ši ataskaita ir visas darbinis dokumentas visuomenei skelbiami internete http://ec.europa.eu/trade/issues/respectrules/anti_dumping/legis/index_en.htm.

1. Teisės aktų apžvalga

Antidempingo, antisubsidijų ir apsaugos priemonių tyrimai vykdomi remiantis pagrindiniais Tarybos reglamentais. Darbiniame dokumente pateikiama galiojančių teisės aktų apžvalga. Pagrindiniai antidempingo ir antisubsidijų dokumentai toliau vadinami pagrindiniu (-iais) reglamentu (-ais).

2. Pagrindinės sąvokos

Darbinio dokumento 2 antraštinėje dalyje apžvelgiami prekybos apsaugos priemonių tyrimuose vartojami terminai ir taikomos procedūros.

3. Prekybos apsaugos priemonių modernizavimas

2013 m. vykdant modernizavimo projektą padaryta didelė pažanga – 2013 m. balandžio mėn. Komisija priėmė teisės akto pasiūlymą, komunikatą ir gairių keturiomis temomis projektą.

Projektas prekybos apsaugos priemonėms modernizuoti pradėtas 2011 m. spalio mėn. Per pastarąjį dešimtmetį gerokai pasikeitė pasaulinė prekybos aplinka, o ES prekybos apsaugos sistema iš esmės nesikeitė nuo to tada, kai beveik prieš 20 metų baigtas Urugvajaus derybų ratas. Todėl pripažinta, kad prekybos apsaugos priemones reikia priderinti prie dabartinių verslo poreikių.

Vykdomo modernizavimo projekto tikslas – gerinti galiojančią ES prekybos apsaugos sistemą, kad ji būtų naudingesnė visoms suinteresuotosioms šalims. Daugiausia dėmesio skiriama realių problemų, kurios taikant priemones kyla Sąjungos gamintojams, importuotojams, prekiautojams ir pan., praktiniams sprendimams. Siekiama, kad sistema būtų veiksmingesnė, o priemonės efektyvesnės, tačiau nepasikeistų principai, kuriais grindžiama sistema, ir sistemos užtikrinama pusiausvyra.

2013 m. balandžio mėn. Komisijos priimtas teisės akto pasiūlymas perduotas Tarybai ir Parlamentui ir yra svarstomas pagal įprastą teisėkūros procedūrą.

4. Visos šalies rinkos ekonomikos statusas (RES)

Atliekant antidempingo tyrimus šalis gali būti laikoma rinkos ekonomikos šalimi, jeigu ji atitinka penkis kriterijus, kurie išsamiai išdėstyti prie šios ataskaitos pridėtame darbiniame dokumente.

Visos šalies RES prašė šešios šalys: Kinija, Vietnamas, Armėnija, Kazachstanas, Mongolija ir Baltarusija. 2013 m. Mongolija ir Vietnamas pagrindė savo prašymus ir pateikė papildomos informacijos, todėl tarnybos galėjo vėl atnaujinti šių šalių ekonomikos vertinimą.

2013 m. Vietnamo valdžios institucijoms pateikta atnaujinta vertinimo ataskaita. 2012 m. lapkričio mėn. darbo grupės posėdžio rezultatais ir vėliau gauta informacija pagrįsta ataskaita baigta 2013 m. gegužės mėn. Ataskaitoje patvirtintas ankstesnis vertinimas, kad pirmasis kriterijus yra įvykdytas, o su kitais keturiais kriterijais susijusi pažanga didelė, tačiau jos nepakanka, kad būtų suteiktas RES. 2014 m. pradžioje Vietnamo valdžios institucijos pateikė papildomos atnaujintos informacijos.

2013 m. tęstos konsultacijos su Mongolijos valdžios institucijomis, todėl Komisijos tarnybos galėjo parengti atnaujintą vertinimą (kuriuo patvirtintas vieno kriterijaus įvykdymas) ir 2014 m. pradžioje jį pateikė Mongolijos valdžios institucijoms.

2013 m. su Kinija dėl RES nesikonsultuota. Komisija pasirengusi aptarti Kinijos padarytą pažangą siekiant gauti RES ir tikisi, kad Kinijos valdžios institucijos toliau bendradarbiaus ir pateiks Komisijos atliekamai RES analizei reikiamą informaciją.

2010 m. Kazachstano ir Armėnijos valdžios institucijoms nusiųsti klausimai dėl šių šalių padarytos pažangos siekiant gauti RES. Tačiau iki 2013 m. pabaigos Komisija iš šių šalių negavo jokios naujos informacijos. Per pirmąjį 2014 m. pusmetį abi šalys pateikė informacijos jų RES vertinimo atnaujinimui palengvinti. Visi veiksmai dėl Baltarusijos RES vertinimo sustabdyti nuo 2010 m. dėl šalies politinės padėties.

5. Informacija ir ryšiai, dvišaliai kontaktai

5.1. Mažosios ir vidutinės įmonės (MVĮ)

MVĮ gali būti sudėtinga dalyvauti prekybos apsaugos tyrimuose dėl to, kad tai mažos įmonės, kurios turi nedaug išteklių ir yra susiskaidžiusios. Kad MVĮ būtų lengviau dalyvauti sudėtinguose prekybos apsaugos priemonių tyrimuose, įkurta MVĮ skirta pagalbos tarnyba. 2013 m. ši pagalbos tarnyba gavo daug informacijos prašymų ir juos visus nedelsdama patenkino. Pateikta įvairių klausimų – nuo konkrečių su tam tikru atveju susijusių užklausų iki bendresnio pobūdžio prekybos apsaugos klausimų dėl procedūrinių ir esminių tyrimų aspektų. Prekybos apsaugos priemonių svetainėje taip pat specialiai pabrėžiamas MVĮ vaidmuo prekybos apsaugos priemonių tyrimuose ir siūlomi praktiniai patarimai bei pagalba.

5.2. Dvišaliai kontaktai, informavimo veikla. Pramonė ir trečiosios šalys

ES prekybos apsaugos veiksmų srities teisės aktų ir praktikos aiškinimas yra svarbi prekybos apsaugos priemonių tarnybų darbo dalis.

2013 m. užmegzta daug dvišalių kontaktų su kai kuriomis trečiosiomis šalimis įvairioms su prekybos apsauga susijusioms temoms aptarti: su Kinija, Korėja, Maroku, Meksika, Filipinais, Tailandu, Vietnamu ir Malaizija.

2013 m. surengti keli susitikimai su pagrindinėmis Europos suinteresuotosiomis asociacijomis ir bendrovėmis, įskaitant organizacijas Business Europe ir Eurocommerce. Per šiuos susitikimus daug kalbėta apie vykdomą modernizavimo projektą.

6. Bylas nagrinėjantis pareigūnas

Pagrindinis bylas nagrinėjančio pareigūno vaidmuo – užtikrinti suinteresuotųjų šalių teises į gynybą ir padėti užtikrinti objektyvų ir skaidrų taisyklių taikymą per prekybos tyrimus.

Tam tikros esminės teisių į gynybą taisyklės nustatytos ES pagrindinių teisių chartijoje, o konkretesnės prekybos tyrimuose dalyvaujančių šalių taisyklės nustatytos pagrindiniuose skirtingų prekybos apsaugos priemonių reglamentuose, t. y. antidempingo, kompensacinių ir apsaugos priemonių reglamentuose arba prekybos kliūčių reglamente.

Europos Komisijos pirmininko sprendimu dėl bylas nagrinėjančio pareigūno funkcijų ir įgaliojimų tam tikruose prekybos tyrimuose nuo 2012 m. vasario mėn. Prekybos GD bylas nagrinėjančio pareigūno vaidmuo ir įgaliojimai nustatyti oficialaus įgaliojimo forma. Taip pabrėžiamas Komisijos įsipareigojimas užtikrinti tinkamą prekybos tyrimų procesą ir didinti su tuo susijusį nešališkumą. Administraciniais sumetimais bylas nagrinėjantis pareigūnas atskaitingas už prekybos politiką atsakingam Komisijos nariui. Tačiau vykdydamas savo pareigas jis yra nepriklausomas ir atlikdamas užduotis nesivadovauja nurodymais.

2013 m. bylas nagrinėjančiam pareigūnui pateikti 159 prašymai dalyvauti nagrinėjant bylas. Prašymai susiję su 30 prekybos apsaugos priemonių tyrimų. Surengti iš viso 42 klausymai su 188 suinteresuotosiomis šalimis, iš kurių septyni buvo daugiašaliai klausymai, kuriuose dalyvavo 151 panašių interesų turinti suinteresuotoji šalis, ir vienas tarpusavio klausymas, kuriame dalyvavo trys interesų konfliktą turinčios suinteresuotosios šalys.

Šio pareigūno dalyvavimo nagrinėjant bylas prašė eksportuojantys trečiųjų šalių gamintojai, Sąjungos pramonė, naudotojai ir importuotojai arba jų asociacijos. Pareigūno dalyvavimas dauguma atvejų buvo susijęs su procedūrinėmis teisėmis, tačiau kai kuriais atvejais tai turėjo poveikio esminei tyrimo išvadai ar lėmė politikos pakeitimus.

Pagrindinius klausimus, kuriuos bylas nagrinėjantis pareigūnas sprendė 2013 m., galima skirstyti į tris kategorijas: i) teisė būti informuotam; ii) teisė susipažinti su bylos medžiaga ir iii) nesutikimas su sprendimais, nustatytaisiais faktais ir išvadomis.

7. Antidempingo, antisubsidijų bei apsaugos priemonių tyrimų ir priemonių apžvalga

7.1. Bendra informacija

2013 m. pabaigoje ES galiojo 86 antidempingo priemonės ir 12 antisubsidijų priemonių.

2013 m. antidempingo arba antisubsidijų priemonės buvo taikomos 0,29 proc. visų į ES importuojamų produktų.

Išsamesnė informacija toliau aptariamais klausimais pateikiama prie šios ataskaitos pridedamame darbiniame dokumente. Nuorodos į darbinio dokumento priedus pateiktos antraštėse.

7.2. Nauji tyrimai (žr. A–E ir N priedus)

2013 m. inicijuoti 9 nauji tyrimai. Atlikus 6 tyrimus nustatyti laikinieji muitai. Po 15 tyrimų nustatyti galutiniai muitai. Atlikus 11 tyrimų nuspręsta priemonių nenustatyti.

7.3. Peržiūros tyrimai

Peržiūros tyrimai tebėra pagrindinė prekybos apsaugos priemonių tarnybų darbo dalis. Darbinio dokumento 2 lentelėje pateikiama statistinė 2009–2013 m. informacija.

7.3.1. Priemonių galiojimo termino peržiūros (žr. F priedą)

Pagrindinių reglamentų 11 straipsnio 2 dalyje ir 18 straipsnyje numatyta, kad priemonės baigia galioti po penkerių metų, išskyrus tuos atvejus, kai atlikus priemonių galiojimo termino peržiūrą nustatoma, kad tokios pačios priemonės turėtų būti toliau taikomos. 2013 m. pasibaigus 5 metų galiojimo laikotarpiui savaime baigė galioti 6 priemonės.

2013 m. inicijuota 17 priemonių galiojimo termino peržiūros tyrimų. Atlikus 5 priemonių galiojimo termino peržiūras nuspręsta muitą patvirtinti dar vienam 5 metų laikotarpiui. Po 8 priemonių galiojimo termino peržiūrų priemonės panaikintos.

7.3.2. Tarpinės peržiūros (žr. G priedą)

Pagrindinių reglamentų 11 straipsnio 3 dalyje ir 19 straipsnyje numatyta galimybė peržiūrėti priemones jų galiojimo laikotarpiu. Peržiūrose gali būti svarstomi tik dempingo (subsidijavimo) arba žalos aspektai.

2013 m. iš viso inicijuota 10 tarpinių peržiūrų. Atlikus 3 tarpines peržiūras nuspręsta muitą patvirtinti arba iš dalies pakeisti. Atlikus 3 tarpines peržiūras nuspręsta priemones panaikinti.

7.3.3. Kitos tarpinės peržiūros (žr. H priedą)

2013 m. inicijuotos 4 kitos peržiūros, t. y. kurioms netaikoma pagrindinių reglamentų 11 straipsnio 3 dalis arba 19 straipsnis, ir baigtos 3 tokios peržiūros.

7.3.4. Naujojo eksportuotojo peržiūros (žr. I priedą)

Pagrindinių reglamentų 11 straipsnio 4 dalyje ir 20 straipsnyje atitinkamai numatytos naujojo eksportuotojo ir pagreitintai atliekamos peržiūros, kurios skirtos nustatyti individualų dempingo skirtumą arba individualų kompensacinį muitą naujiems atitinkamoje eksportuojančioje šalyje įsikūrusiems eksportuotojams, kurie per tiriamąjį laikotarpį produkto neeksportavo. Tokie eksportuotojai turi įrodyti, kad jie iš tiesų yra nauji eksportuotojai ir kad jie eksportuoti į ES faktiškai pradėjo po tiriamojo laikotarpio. Taigi, jiems galima apskaičiuoti individualų muitą, kuris paprastai būna mažesnis už visai šaliai apskaičiuotą muitą.

2013 m. inicijuotos 2 naujojo eksportuotojo peržiūros ir baigta 1 tokia peržiūra.

7.3.5. Absorbciniai tyrimai (žr. J priedą)

Turint pakankamai informacijos, iš kurios matyti, kad po pirminio tiriamojo laikotarpio ir iki priemonių nustatymo arba jas jau nustačius eksporto kainos sumažėjo arba į ES importuotų produktų perpardavimo kainos ar tolesnio pardavimo kainos nesikeitė arba pasikeitė nepakankamai, gali būti pradėta absorbcijos peržiūra, skirta išnagrinėti, ar taikoma priemonė turėjo poveikio minėtoms kainoms. Atsižvelgiant į tokias mažesnes eksporto kainas gali būti perskaičiuoti dempingo skirtumai ir padidintas muitas. Galimybė atlikti absorbcijos peržiūrą yra numatyta pagrindinių reglamentų 12 straipsnyje ir 19 straipsnio 3 dalyje.

2013 m. nebuvo inicijuota arba baigta jokia antiabsorbcijos peržiūra.

7.3.6. Priemonių vengimo tyrimai (žr. K priedą)

Pagrindinių reglamentų 13 ir 23 straipsniuose numatyta galimybė iš naujo pradėti tyrimus, jei yra įrodymų, kad vengiama priemonių.

2013 m. inicijuoti 3 tokie tyrimai. Po 12 priemonių vengimo tyrimų priemonių taikymas buvo išplėstas, o po 3 tyrimų – neišplėstas.

7.4. Apsaugos priemonių tyrimai (žr. L priedą)

2013 m. apsaugos priemonių netaikyta.

8. Antidempingo ir (arba) antisubsidijų priemonių taikymo užtikrinimas

8.1. Priemonių taikymo stebėsena

Vykdant galiojančių priemonių stebėseną didžiausias dėmesys skirtas keturioms pagrindinėms sritims: 1) kelio sukčiavimui užkirtimui; 2) prekybos srautų ir rinkos pokyčių stebėsenai; 3) veiksmingumo didinimui atitinkamomis priemonėmis ir 4) reagavimui į pažeidimus. Dėl tokios veiklos prekybos apsaugos priemonių tarnybos galėjo aktyviai bendradarbiauti su valstybėmis narėmis ir užtikrinti tinkamą prekybos apsaugos priemonių taikymą Europos Sąjungoje.

8.2. Įsipareigojimų laikymosi stebėsena (žr. M ir Q priedus)

Įsipareigojimų laikymosi stebėsena yra priemonių taikymo užtikrinimo veiklos dalis, nes įsipareigojimai yra tam tikros formos antidempingo ar antisubsidijų priemonės. Komisija įsipareigojimus priima, jei įrodoma, kad jų laikantis galima veiksmingai pašalinti žalingą dempingo ar subsidijavimo poveikį.

2013 m. pradžioje galiojo 15 įsipareigojimų. 2013 m. įsipareigojimų paketas pasikeitė. Atšaukti dviejų bendrovių įsipareigojimai, nes nustatyta pažeidimų. Saulės baterijų plokščių byloje priimti 121 bendrovės (bendrovių grupių) įsipareigojimai. Todėl 2013 m. pabaigoje iš viso galiojo 134 įsipareigojimai.

9. Muitų grąžinimas

Pagrindinių reglamentų 11 straipsnio 8 dalyje ir 21 straipsnio 1 dalyje importuotojams numatyta galimybė prašyti grąžinti atitinkamus surinktus muitus, jei įrodoma, kad dempingo ir (arba) subsidijų skirtumas pašalintas arba sumažintas tiek, kad tapo mažesnis už galiojantį muitą.

2013 m. pateikti 28 nauji muitų grąžinimo prašymai. 2013 m. pabaigoje tebevyko 13 tyrimų pagal 36 prašymus. 2013 m. priimti 25 Komisijos sprendimai: pagal 5 sprendimus grąžinami visi muitai, pagal 18 – iš dalies grąžinami muitai ir pagal 2 sprendimus grąžinti muitus atsisakyta. Atsiimtas 1 prašymas.

10. Teisminė peržiūra. Teisingumo Teismo arba Bendrojo Teismo sprendimai (žr. S priedą)

2013 m. Bendrasis Teismas ir Teisingumo Teismas priėmė 28 sprendimus, susijusius su antidempingo arba antisubsidijų sritimi. 4 Teisingumo Teismo sprendimai susiję su apeliacijomis dėl Bendrojo Teismo sprendimų.

2013 m. pradėtos 33 naujos bylos: 23 Bendrajame Teisme ir 10 Teisingumo Teisme.

Iki 2013 m. pabaigos Bendrajame Teisme ir Teisingumo Teisme nagrinėjamų antidempingo ir (arba) antisubsidijų bylų sąrašas pateikiamas darbinio dokumento S priede.

11. Veikla Pasaulio prekybos organizacijoje (PPO)

11.1. Ginčų sprendimas antidempingo, antisubsidijų ir apsaugos priemonių srityse

PPO savo nariams numato griežtą ginčų dėl PPO susitarimų taikymo sprendimo procedūrą.

2013 m. Indonezijos prašymu suburta PPO ekspertų grupė dėl antidempingo priemonių, kurias Europos Sąjunga nustatė importuojamiems riebalų alkoholiams, ir dėl tam tikrų tyrimo, kurį atlikus nustatytos minėtos priemonės, aspektų. Be to, 2013 m. Kinija paprašė surengti konsultacijas su Europos Sąjunga dėl atitikties procedūrų po PPO ginčo, susijusio ES galutinėmis antidempingo priemonėmis tam tikroms geležinėms arba plieninėms tvirtinimo detalėms iš Kinijos, sprendimo. 2013 m. gruodžio mėn. Argentina paprašė surengti konsultacijas su Europos Sąjunga dėl biodyzelinui nustatytų antidempingo priemonių, be to, tą patį mėnesį Rusija paprašė surengti konsultacijas su Europos Sąjunga dėl sąnaudų koregavimo metodikos dempingo skirtumams apskaičiuoti, kurią ES naudojo per kelis antidempingo tyrimus ir peržiūras, susijusius su, be kita ko, importu iš Rusijos.

11.2. Kita PPO veikla

2013 m. Derybų dėl taisyklių grupė jokių veiksmų nesiėmė, tačiau šios grupės techninis pogrupis posėdžiavo du kartus per metus. Pogrupyje aptarti įvairūs klausimai, susiję su praktiniais antidempingo tyrimų vykdymo aspektais.

Be minėtų veiksmų, Komisijos tarnybos toliau dalyvavo įprastoje antidempingo, subsidijų ir kompensacinių bei apsaugos priemonių komitetų veikloje. Komitetai posėdžiavo du kartus ir peržiūrėjo pranešimus, įskaitant ES 2013 m. naują ir visapusišką pranešimą dėl subsidijų. Be to, 2013 m. įvyko keli neoficialios techninės grupės antidempingo klausimais susitikimai.

12. Išvada

2013 m. vykdytų ir baigtų tyrimų skaičius atitinka ankstesnių metų vidurkį, o kai kurie rodikliai šį vidurkį viršija. Palyginti su ankstesniais metais, 2013 m. vykdyta daugiau peržiūros tyrimų nei naujų tyrimų. Kadangi procedūra grindžiama skundo pateikimu, iš to matyti tinkamai pagrįstų per metus gautų skundų tipas (peržiūra ar naujas tyrimas) ir skaičius. Kaip ir ankstesniais metais, daugiausia nagrinėtos antidempingo ir antisubsidijų priemonės, o apsaugos priemonių srityje veiksmų nesiimta.

2011 m. rudenį pradėtas Prekybos apsaugos priemonių modernizavimo projektas. 2013 m. balandžio mėn. Komisija priėmė modernizavimo paketą, kurį sudarė Komisijos komunikatas, teisės akto pasiūlymas ir gairių dėl tam tikrų tyrimų aspektų projektas. Europos Parlamente ir Taryboje vykdoma įprasta teisėkūros procedūra.

Prekybos apsaugos priemonių tarnybos tęsė informavimo veiklą, rengė seminarus trečiųjų šalių pareigūnams ir palaikė daug dvišalių ryšių su pramonės sektoriais.